DA Den Europæiske Unions Tidende CE 84/612

(2004/C 84 E/0687)

SKRIFTLIG FORESPØRGSEL E-0522/04

af Graham Watson (ELDR) til Kommissionen

(24. februar 2004)

Om: Svindel i form af breve om præmieudtrækninger

Selskaber over hele Europa udsender breve med meddelelse om, at modtageren har vundet penge ved præmieudtrækning. Nogle af modtagerne sender penge efter at være blevet opfordret dertil i brevene, men modtager ikke den lovede præmie.

Har Kommissionen for nylig behandlet dette problem? Vil den forelægge forslag for at beskytte borgerne mod denne form for svindel?

Svar afgivet på Kommissionens vegne af David Byrne

(6. april 2004)

Som allerede anført i svaret på det ærede medlems skriftlige spørgsmål E-3814/02 (1) er Kommissionen helt klar over den udbredte praksis med svigagtige præmieudtrækninger, hvor erhvervsdrivende på kant med loven forsøger at udnytte friheden i det indre marked. Kommissionen har allerede stillet forslag om lovgivning på dette område for at komme nogle af disse problemer til livs.

Ifølge gældende bestemmelser ser det ud til, at den pågældende praksis er en klar overtrædelse af Rådets direktiv 84/450/EØF af 10. september 1984 (2) som ændret ved Europa-Parlamentets og Rådets direktiv 97/55/EF af 6. oktober 1997 om vildledende reklame for at medtage sammenlignende reklame (3). Fremover vil vildledende reklame, der skader forbrugernes økonomiske interesser, blive reguleret af direktivforslaget om virksomheders urimelige handelspraksis (4), der inden for rammerne af EU vil etablere et fælles grundlag for et højt beskyttelsesniveau for forbrugerne mod disse urimelige metoder.

Kommissionen kan imidlertid ikke som sådan træffe forholdsregler mod bagmændene bag disse præmieudtrækninger. Det påligger de nationale domstole og myndigheder at håndhæve den nationale og europæiske forbrugerlovgivning.

Kommissionen kan desuden oplyse det ærede medlem om, at den har vedtaget et forslag til en forordning om samarbejde mellem de nationale myndigheder med ansvar for håndhævelse af lovgivningen om forbrugerbeskyttelse (5). Hensigten med denne forordning er at få løst den type problemer ved en hurtig fælles indsats fra de offentlige myndigheder. Når denne forordning er godkendt, vil den give den myndighed, der har ansvaret for forbrugerbeskyttelse, mulighed for at få assistance fra den tilsvarende myndighed i en anden medlemsstat i bestræbelserne på at stoppe forretningspraksis, der krænker Fællesskabets grænseoverskridende forbrugerlovgivning.

Myndigheder, der kan anlægge søgsmål (6), kan allerede søge et påbud, der kræver ophør eller forbud mod overtrædelse af Fællesskabets forbrugerlovgivning i henhold til Europa-Parlamentets og Rådets direktiv 98/27/EF af 19. maj 1998 om søgsmål med påstand om forbud på området beskyttelse af forbrugernes interesser (7). I et konkret tilfælde kunne den myndighed, der kan anlægge søgsmål i den ene medlemsstat, anmode den kompetente domstol i den medlemsstat, hvorfra brevene var udsendt, om at forhindre udsendelse af vildledende breve til borgerne.

(1) EFT C 155 E af 3.7.2003.

(2) EFT L 250 af 19.9.1984.

(3) EFT L 290 af 23.10.1997.

(4) KOM(2003) 356 endelig udg.

(5) KOM(2003) 443 endelig udg.

(6) EFT C 159 af 8.7.2003.

(7) EFT L 166 af 11.6.1998.